 Michuano ya Kombe la Mapinduzi inatarajia kuanza kutimua vumbi kuanzia Jumapili hii huko Zanzibar, ambapo Yanga itafungua na Mafunzo ya huko katika mchezo utakaopigwa majira ya saa 10:00 jioni.Wakizungumza kwa nyakati tofauti kuhusu michuano hiyo, msemaji wa Azam, Jaffar Idd na Simba, Haji Manara walisema wamejipanga kuhakikisha wanafanya vizuri katika michuano hiyo.Idd alisema anajua kuwa wapo kundi gumu lenye timu tatu zinazofanya vizuri Ligi Kuu Tanzania bara, kwa maana ya Yanga na Mtibwa Sugar, lakini hawaogopi kwa kuwa wako vizuri. Alisema Ijumaa timu itasafiri kwenda Zanzibar kwa ajili ya mchezo wao dhidi ya Mtibwa.“Kundi letu ni gumu, lazima watu wajitume waweze kusonga mbele. Lazima mmoja au wawili waage mashindano hayo. Moja ya malengo yetu ni kuchukua ubingwa,” alisema.Kwa upande wa Manara alisema wamepania kuhakikisha wanatetea ubingwa wa Kombe la Mapinduzi na wanauchukulia mchezo huo ni muhimu kwao kufanya vizuri.